Wat mense regtig koop | www.rietmark.co.za
← Jakaranda en Louis Botha Kinderhuise beleef tans 'n noodsituasie
Junk Status, recession and my debt →
Daar word gesê dat die perfekte tydsberekening vir 'n verkoopstransaksie is wanneer die kliënt 'n behoefte het en ons besigheid van hierdie behoeftes bewus is en ons ons produk/diens gereed het om 'n oplossing te bied. Dit is alles goed en wel in teorie, maar hoe laat ons dit in die praktyk gebeur?
Ek vermoed dat die persoon wat hierdie gelaaide vraag kan beantwoord, onmiddellik sukses sal geniet. My voorbehoud is dus dat ek nie voorgee om die antwoord te hê nie, maar wel 'n paar voorstelle bied om nader aan die antwoord te beweeg.
Mense koop enige produk of diens om hoofsaaklik twee redes:
Die behoefte om pyn of verlies te vermy
Die behoefte aan genot
As dit waar is, hoe besluit hulle dan om 'n spesifieke produk of diens te oorweeg en te koop? Dit kom neer op die voordeel/voordele wat hulle sal ontvang en of hierdie voordele die rede(s) waarom hulle in die eerste plek na 'n oplossing op soek was, sal aanspreek.
Kom ons beskou 'n paar voorbeelde om die boodskap tuis te bring:
Voorbeeld 1: Jy besit 'n matbesigheid. Dit is dalk beter om jou produk as iets wat mense help om hulle huise te verfraai, aan te bied; d.w.s. jy verkoop skoonheid, nie matte nie.
Voorbeeld 2: Jy is 'n besigheidsadviseur. Jy verkoop nie konsultasiemetodes nie, maar eerder verbeterde besigheidsprestasie en verhoogde omset of wins; d.w.s. verbeterde winsgewendheid.
Voorbeeld 3: Jy besit 'n deli wat op organiese produkte fokus. Jy verkoop nie groente, of organiese kosse nie, maar eerder gesondheid.
Voorbeeld 4: Jy verkoop nie finansiëlebeplanningsprodukte, -dienste of -advies nie, maar eerder welvaart of gemoedsrus.
Hoe om hierdie kennis in ons besighede toe te pas:
Stel 'n lys saam met al die voordele wat jou teikenkliënt sal ontvang wanneer hy of sy jou produk of diens koop. Kies dan een of twee voordele met die sterkste kliëntewaarde (dit spreek dikwels tot die emosies van mense) en gebruik dit in al jou bemarkings- en verkoopsbedrywighede.
Die antwoord op waarom mense enige produk of diens koop, is dalk ver verwyder van ons perspektief op die besigheid wat ons besit of bedryf.
"Weet wat jou kliënte die meeste begeer en wat jou besigheid die beste doen. Fokus op waar hierdie twee ontmoet." – Kevin Stirtz, besigheidskrywer en strategiebestuurder (vryvertaling)
This entry was posted in Your Business and tagged Behoeftes, diens, gesondheid, omset, oplossing, produk, pyn, skoonheid, sukses, verlies, voordele, welvaart, wins. Bookmark the permalink.